Regnbueflagg

Regnbueflagg er flagg med felt eller striper i forskjellige farger som etterlikner en fargerik regnbue. Slike flagg har tradisjonelt stått for mangfold og fellesskap. 
Regnbueflagg med seks vannrette fargestriper er siden 1978 mest kjent som internasjonalt «homoflagg» og symbol for LHBTI-bevegelsen. Flagget blir særlig brukt i prideparader og arrangementer som feirer skeiv kjærlighet og kjønns- og seksualitetsmangfold. 
I tillegg blir blant annet det fargerike buddhistflagget, inkaflagget i Peru og et italiensk fredsflagg kalt regnbueflagg.

Bakgrunn og andre symboler

Regnbueflagget for homobevegelsen, på engelsk ofte kalt Rainbow flag, Pride flag og Gay flag, ble skapt av den amerikanske designeren Gilbert Baker (født 1951) på 1970-tallet. 
Regnbueflagget har gradvis overtatt for andre symboler i den moderne homokampen. For eksempel ble liten gresk lambda-bokstav lånt fra vitenskapen av aktivister i USA i 1970 og definert som internasjonalt symbol for homofil og lesbisk frigjøring i 1974. Regnbueflagget har også i stor grad erstatta bruken av rosa og svarte trekanter som positiv synliggjøring av egen seksualitet og merker mot homofobi. Trekant-symbolene ble henta fra de tyske nazistenes skamfulle tøymerking av homoseksuelle og «asosiale», lesbiske fanger i konsentrasjonsleirene før og under andre verdenskrig.

Bruk

Homo- eller Gay Pride-flagget ble første gang vist offentlig i sørgeparaden etter den drepte politikeren Harvey Milk under Gay and Lesbian Freedom Day Parade i San Fransisco i California 25. juni 1978, I 1994, under 25-årsmarkeringa av Stonewall-opprøret, ble det lagd et regnbueflagg på flere kilometer som ble båret i mange deler under prideparaden i New York. Flagget har siden blitt brukt i homofestivaler mange steder i verden.
Regnbueflagg, i form av store bannere såvel som håndholdte småflagg, blir brukt både av dem som vil støtte LHBT-bevegelsen og feire mangfold og inkludering generelt, og av dem som vil vise at de identifiserer seg personlig med gruppene. 
Mange norske kommuner og kirker heiser regnbueflagg i forbindelse med lokale pridearrangementer om sommeren. Det gjelder for eksempel i forbindelse med Oslo Pride, en festival som under forskjellige navn siden 1982 har markert homokamp, feira skeiv kjærlighet og i vid forstand hylla mangfoldet. Også flere butikker, restauranter, hoteller, foretak og organisasjoner  flagger med fargerike homoflagg under pridedagene.
LHBT-symbolet er ikke rettighetsbeskytta, og flagg og farger blir utnytta kommersielt som dekor på en mengde spinoff-produkter og pride-effekter.

Motstand og kritikk

(en) Kategori:Anti-LGBT logos – bilder, video eller lyd på Wikimedia Commons
I 2019 var homofili kriminalisert i 67 nasjoner der regnbueflagget naturlig nok ikke blir brukt. Pridemarkeringer har også fått kritikk der arrangementene har vært tillatt. I Norge har offentlig flagging med pridebanner møtt motstand fra kristenkonservative som anser homofil praksis som synd ifølge Bibelens dogmer. Også rasistiske nynazister har demonstrert mot «homolobbyen» og fjerna regnebueflagg.
Høsten 2019 vedtok Sölvesborg, en svensk kommune som blir styrt av de kristen- og nasjonalkonservative partiene Sverigedemokraterna, Kristdemokraterna og Moderaterna, å forby flagging med prideflagget og andre «ikke-nøytrale, politiserte» flagg på rådhuset enn kommunens eget og det svenske nasjonalflagget.
Også homoaktivister har kritisert pridearrangementer. De har ment at den solidariske rettighetskampen har utvikla seg til salgsfester styrt av kommersielle sponsorer.

Liknende prideflagg

Gay Pride-flagget fra 1978 har inspirert flere grupper i LHBTIQ-bevegelsen til å utforme egne flagg med merker og fargestriper. Flaggene er blitt pridesymboler for ulike seksuelle minoriteter og subkulturer som bryter med normer for kjønn og seksualitet. Galleriet viser en del av flaggene.

Buddhistflagg, inkaflagg og fredsflagg

Et annet regnbueflagg er buddhistflagget med fem farger, opprinnelig konstruert på Sri Lanka i 1880-åra og tatt i bruk i en moderert versjon som internasjonalt symbol for buddhismen i 1952. Dette buddhistflagget forekommer i flere varianter, blant annet med andre farger og dharmachakra, «lovens hjul».
Et annet fargerikt regnbueflagg er inkaflagget som har sju fargestriper og representerer inka-indianerne i Peru. Også dette foreligger i flere versjoner og varianter, blant annet som wiphala eller quechua-flagget, et kvadratisk «regnbueflagg» som består av en mengde fargeruter og representerer urbefolkninga i hele andesområdet i flere land i Sør-Amerika. Regnbuen er henta fra et gammelt inkasymbol. 
Bandiera della pace er et regnbueflagg som opprinnelig ble båret som fredssymbol i en antiatomvåpenmarsj i Italia i 1961. Fredsflagget likner på Prideflagget, men har sju fargestriper i omvendt rekkefølge, cyan istedenfor turkis og påskriften PACE, italiensk for «fred», eller tilsvarende ord på andre språk. Regnbue som fredssymbol er henta fra bibelfortellinga om Noahs ark.